CELEX: 32020R2099
Language: hu
Date: 2020-12-15 00:00:00
Title: A Bizottság (EU) 2020/2099 végrehajtási rendelete (2020. december 15.) az (EU) 2019/386 végrehajtási rendeletnek az (EU) 2019/216 európai parlamenti és tanácsi rendelet 1. cikke (2) bekezdése alkalmazásának kezdőnapján folyamatban lévő kontingensidőszakra meghatározott vámkontingensek arányos felosztására vonatkozó külön szabályok tekintetében történő módosításáról

2020.12.16.   
               
               
                  HU
               
               
                  Az Európai Unió Hivatalos Lapja
               
               
                  L 425/19
               
            
         A BIZOTTSÁG (EU) 2020/2099 VÉGREHAJTÁSI RENDELETE
         (2020. december 15.)
         az (EU) 2019/386 végrehajtási rendeletnek az (EU) 2019/216 európai parlamenti és tanácsi rendelet 1. cikke (2) bekezdése alkalmazásának kezdőnapján folyamatban lévő kontingensidőszakra meghatározott vámkontingensek arányos felosztására vonatkozó külön szabályok tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a) és c) pontjára,
         mivel:
         
                     (1)
                  
                  
                     A Bizottság (EU) 2019/386 végrehajtási rendelete (2) megállapítja az Unió WTO engedményes listájában szereplő bizonyos mezőgazdasági termékekre vonatkozó vámkontingenseknek az Egyesült Királyság Unióból való kilépése miatt szükséges arányos felosztására vonatkozó szabályokat. A szóban forgó szabályokat az (EU) 2019/216 európai parlamenti és tanácsi rendelet (3) 1. cikke (2) bekezdése alkalmazásának kezdőnapjától kell alkalmazni.
                  
               
                     (2)
                  
                  
                     Egyes vámkontingensek esetében a vámkontingens-időszak az (EU) 2019/216 rendelet 1. cikke (2) bekezdése alkalmazásának kezdőnapja előtt kezdődött és azt követően ér véget. Az említett esetekben az (EU) 2019/386 végrehajtási rendelet külön szabályokat állapít meg a szóban forgó vámkontingensek tekintetében az (EU) 2019/216 rendelet 1. cikke (2) bekezdése alkalmazásának kezdőnapjától kiosztandó fennmaradó mennyiségeknek az Unió és az Egyesült Királyság közötti arányos felosztására vonatkozóan.
                  
               
                     (3)
                  
                  
                     Az Unió és az Egyesült Királyság közötti megbeszéléseket követően egyetértési megállapodás született az ilyen vámkontingensek arányos felosztásának módjáról. Ezen egyetértési megállapodásnak biztosítania kell, hogy az Egyesült Királyság Unióból való kilépését követően a kiosztásra rendelkezésre álló vámkontingensek összmennyisége ne haladja meg az Unió WTO engedményes listájában meghatározott mennyiségeket.
                  
               
                     (4)
                  
                  
                     Az (EU) 2019/386 végrehajtási rendeletet ezért ennek megfelelően módosítani kell.
                  
               
                     (5)
                  
                  
                     A jogbiztonság szavatolása, valamint annak érdekében, hogy az ily módon arányosan felosztott mennyiségek képezzék a 2021. január 1-jét követően benyújtott engedélykérelmek alapját, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie.
                  
               
                     (6)
                  
                  
                     Mivel az (EU) 2019/386 végrehajtási rendelet az (EU) 2019/216 rendelet 1. cikke (2) bekezdése alkalmazásának kezdőnapjától, azaz 2021. január 1-jétől alkalmazandó, ezt a módosító rendeletet ugyanettől a naptól kell alkalmazni.
                  
               
                     (7)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/386 végrehajtási rendelet módosítása
            Az (EU) 2019/386 végrehajtási rendelet 1. cikke (3) bekezdésének helyébe a következő szöveg lép:
            
                        „(3)
                     
                     
                        Az (1) bekezdéstől eltérve, amennyiben egy vámkontingensre vonatkozó kontingensidőszak az (EU) 2019/216 rendelet 1. cikke (2) bekezdése alkalmazásának kezdőnapja előtt kezdődik, és az említett napot követően ér véget, az adott naptól az érintett vámkontingens tekintetében kiosztandó mennyiségek arányos felosztása az Unió esetében a következőképpen történik:
                        
                                    a)
                                 
                                 
                                    amennyiben az Egyesült Királyságtól eltérő tagállamok számára az (EU) 2019/216 rendelet 1. cikke (2) bekezdése alkalmazásának kezdőnapja előtt kiosztott mennyiségek elérik vagy meghaladják az egyidejű vizsgálati módszer szerint kezelt vámkontingensek tekintetében az e rendelet I. mellékletének harmadik oszlopában, az igénylési sorrend szerint kezelt vámkontingensek tekintetében pedig az e rendelet II. mellékletének harmadik oszlopában rögzített mennyiségeket, további mennyiségek nem oszthatók ki;
                                 
                              
                                    b)
                                 
                                 
                                    amennyiben az Egyesült Királyságtól eltérő tagállamok számára az (EU) 2019/216 rendelet 1. cikke (2) bekezdése alkalmazásának kezdőnapja előtt kiosztott mennyiségek nem érik el az egyidejű vizsgálati módszer szerint kezelt vámkontingensek tekintetében az e rendelet I. mellékletének harmadik oszlopában, az igénylési sorrend szerint kezelt vámkontingensek tekintetében pedig az e rendelet II. mellékletének harmadik oszlopában rögzített mennyiségeket, a kiosztásra rendelkezésre álló mennyiség az e rendelet I. vagy II. mellékletének harmadik oszlopában rögzített mennyiségek és az érintett tagállamok számára már kiosztott mennyiségek közötti különbség.
                                    Amennyiben azonban az Egyesült Királyság számára az (EU) 2019/216 rendelet 1. cikke (2) bekezdése alkalmazásának kezdőnapja előtt kiosztott mennyiségek nagyobbak, mint az Unió WTO engedményes listájában az EU–28-ra vonatkozóan meghatározott mennyiség és az e rendelet I. vagy II. mellékletének harmadik oszlopában az EU–27-re vonatkozóan meghatározott mennyiség közötti különbség, az említett többletmennyiségeket az (EU) 2019/216 rendelet 1. cikke (2) bekezdése alkalmazásának kezdőnapját követően le kell vonni az Egyesült Királyságtól eltérő tagállamok számára kiosztható mennyiségből.
                                 
                              A Bizottság az (EU) 2019/216 rendelet 1. cikke (2) bekezdése alkalmazásának kezdőnapjától számított két munkanapon belül megfelelő webes közzététel útján közzéteszi a jelen bekezdés első albekezdésében hivatkozott egyes vámkontingenseknek az említett rendelet 1. cikke (2) bekezdése alkalmazásának kezdőnapján rendelkezésre álló mennyiségeit.”
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2019/386 végrehajtási rendelete (2019. március 11.) az Unió WTO engedményes listájában szereplő bizonyos mezőgazdasági termékekre vonatkozó vámkontingenseknek az Egyesült Királyság Unióból való kilépése miatt szükséges arányos felosztásáról, valamint az említett vámkontingensek tekintetében kiadott behozatali engedélyekre és behozatali jogokra vonatkozó szabályokról (HL L 70., 2019.3.12., 4. o.).
         
            (3)  Az Európai Parlament és a Tanács (EU) 2019/216 rendelete (2019. január 30.) az Unió WTO engedményes listájában szereplő vámkontingenseknek az Egyesült Királyság Unióból való kilépése miatt szükséges arányos felosztásáról és a 32/2000/EK tanácsi rendelet módosításáról (HL L 38., 2019.2.8., 1. o.).